HU Az Európai Unió Hivatalos Lapja C 79/6

A meghallgató tisztviselő zárójelentése (1)

Kötelezettségvállalási határozat a COMP/39.398 – VISA MIF ügyben

2011/C 79/04

Az 1/2003/EK rendelet 9. cikkének (1) bekezdése szerint a Bizottságnak benyújtott kötelezettségvállalási határozattervezet a COMP/39.398 – VISA MIF ügy egy részére utal, amelynek bizottsági vizsgálata jelenleg is folyamatban van. A 2009. április 3-án kelt kifogásközlésben, melynek címzettje többek közt a Visa Europe Limited (a továbbiakban: Visa Europe), a Bizottság arra az előzetes következtetésre jutott, hogy a Visa Europe megsértette az EUMSZ 101. cikkét és az EGT-megállapodás 53. cikkét, amikor multilaterális bankközi díjakat (a továbbiakban: MIF-ek) alkalmazott határokon átnyúló, illetve bizonyos belföldi értékesítési pontokon azonnali terhelésű, halasztott terhelésű és fogyasztói hitelkártyákkal végrehajtott tranzakciókra az EGT-n belül (a fő eljárás).

A határozattervezet csak azokra a Visa Europe által meghatározott MIF-ekre vonatkozik, amelyeket a határokon átnyúló, illetve bizonyos belföldi értékesítési pontokon VISA, VISA Electron és V PAY azonnali terhelésű fogyasztói bankkártyákkal az EGT-n belül végrehajtott tranzakciókra alkalmaznak. Tehát nem foglalkozik a Visa Europe által a fogyasztói hitelkártyás és halasztott terheléses ügyletekre alkalmazott MIF-ekkel, melyeket a Bizottság továbbra is vizsgál.

Az ügyért felelős meghallgató tisztviselő eredetileg Karen Williams volt. 2010. szeptember 16-i meghallgató tisztviselői kinevezésem óta én vettem át az ügyet.

1. Írásbeli és szóbeli eljárás

2006. november 28-án a Bizottság hivatalból vizsgálatot indított a határokon átnyúló, illetve bizonyos belföldi értékesítési pontokon VISA és V PAY fogyasztói bankkártyákkal az EGT-n belül végrehajtott tranzakciókra alkalmazott MIF-ekre vonatkozóan. E vizsgálat eredményeként a Bizottság 2008. március 6-án az EUMSZ 101. cikke és az EGT-megállapodás 53. cikke szerint antitröszt eljárást kezdeményezett

2009. június 15-én az EuroCommerce panaszt nyújtott be a Visa Europe ellen azzal az indoklással, hogy a Visa Europe és tagbankjai által megállapított, a kiskereskedőkre kirótt díjak megsértik az EU versenyjogát. Az EuroCommerce-t panaszosként felvették a fő eljárásba.

A fő eljárás írásbeli eljárása során a Visa Europe betekintést nyert az iratokba, és a vállalkozás indokolással ellátott kérelme alapján az akkori meghallgató tisztviselő 2009. július 30-ig meghosszabbította a kifogásközlésre való válaszadás határidejét. A Visa Europe válasza időben beérkezett. A Visa Europe újabb iratbetekintést kért, hogy lehetősége legyen áttekinteni a Bizottság által az eljárás vizsgálati szakaszában folytatott, kereskedőkkel és elfogadókkal készített felmérésekkel kapcsolatos bizonyítékokat. Bizonyos adatszolgáltatók bizalmas kezelési igényeire válaszul az adatok megtekintéséhez külön szobát alakítottak ki a Bizottság helyiségeiben 2009. szeptember 28. és október 6. között az iratbetekintés lehetővé tételére. Amint lezárult az iratbetekintés eljárása, határidőt állapítottak meg a Visa Europe részére a kifogásközlésre adott kiegészítő válasz benyújtására, amelyet indokolt kérésére 2009. október 30-ig meghosszabbítottak. A Visa Europe betartotta ezt a határidőt.

A fő eljárás keretében hat érdekelt harmadik felet hallgattak meg. Őket a 773/2007/EK bizottsági rendelet (2) 13. cikkének megfelelően tájékoztatták az eljárás természetéről és tárgyáról. A MasterCard 2009. november 23-i kérelmében, melyben érdekelt harmadik félként való meghallgatását kérte, a kifogásközlés betekinthető változatának másolatát igényelte. Ezt az igényt később számos alkalommal megismételte. Elutasítottam a MasterCard igényét a megbízatás 8. cikkét alkalmazó, 2010. október 13-i határozattal azon az alapon, hogy a 773/2007/EK bizottsági rendelet egyértelmű különbséget tesz a panaszos és a harmadik fél között: a panaszosnak jogában áll megkapni a kifogásközlés betekinthető változatának másolatát, ugyanakkor a harmadik feleknek ahhoz van joguk, hogy írásban tájékoztassák őket az eljárás természetéről és tartalmáról (3). Ezen kívül, mivel a MasterCard részt vett az eljárásban, meglátásom szerint a MasterCardnak lehetősége volt arra, hogy kifejezésre juttassa nézetit és gyakorolhassa harmadik félként megillető jogait.

A fő eljárás során a Visa Europe azt vélelmezte, hogy sérült a védelemhez való joga, mivel szerinte fontos és/vagy felmentő erejű bizonyítékokat tartottak vissza tőle az aktával kapcsolatban. Azt vélelmezte továbbá, hogy azt megelőzően kellett válaszolnia a kifogásközlésre, hogy hozzáférést kapott volna a bizottsági anyag „kulcsfontosságú információihoz”. A Visa Europe ezért azt kérte a meghallgató tisztviselőtől, hogy kapjon betekintést a teljes aktába annak ellenőrzése érdekében, hogy az tartalmaz-e olyan felmentő jellegű bizonyítékokat, amelyeket továbbítani kellett volna a Visa Europe-nak. 2009. november 16-i levelével a meghallgató tisztviselő felhívta a Visa Europe figyelmét arra a tényre, hogy első fokon a Versenypolitikai Főigazgatóság és nem a meghallgató tisztviselő hatásköre eldönteni azt, hogy a bizottsági aktára vonatkozó bizonyítékot ki kell-e adni egy félnek. A Visa Europe ezért az üggyel a Versenypolitikai Főigazgatóságot kereste meg. 2009. november 20-án a Versenypolitikai Főigazgatóság tájékoztatta a Visa Europe-ot arról, hogy az ügy aktájában található bizonyítékok újabb értékelése csak akkor vehető fontolóra, ha pontosabb információk alapján igazolható a kérés minden egyes dokumentum esetében, figyelembe véve a harmadik felek bizalmas érdekeit e dokumentumok tekintetében. A Visa Europe nem tett további lépést a kérdésben. Ezért úgy ítélem meg, hogy nem sérült a védelemhez való joga.

A fő eljárás minden részes fele élt a szóbeli meghallgatáshoz való jogával; a szóbeli meghallgatásokra 2009. november 30-án és december 1-jén került sor.

2. A javasolt kötelezettségvállalások tervezete

A fő eljárás szóbeli meghallgatásait követően a Visa Europe 2010. április 26-án kötelezettségvállalások csomagjára tett javaslatot régión belüli MIF-jeit illetően az azonnali terhelésű fogyasztói bankkártyák vonatkozásában, valamint bizonyos egyéb hálózati szabályokat illetően.

Az 1/2003/EK rendelet 27. cikkének (4) bekezdése alapján a Bizottság 2010. május 28-án értesítést tett közzé az Európai Unió Hivatalos Lapjában, amelyben összefoglalta a javasolt kötelezettségvállalásokat, valamint felhívta a harmadik feleket, hogy a közzétételtől számított egy hónapon belül nyújtsák be észrevételeiket (4). Összesen tizenhárom észrevétel érkezett, melyeket a panaszos, más bankkártyatársaságok, pénzintézetek és kereskedők szövetségei nyújtottak be. A Bizottság tájékoztatta a Visa Europe-ot a beérkezett észrevételekről, és ezen észrevételek fényében a Visa Europe felülvizsgált kötelezettségvállalásokat nyújtott be 2010. szeptember 10-én. Lényegében a Visa Europe arra vállalt kötelezettséget, hogy felső küszöböt állapít meg az azonnali terhelésű fogyasztói bankkártyaügyletekre alkalmazandó határon árnyúló MIF-ek súlyozott éves átlagára, és további kötelezettségvállalásokat javasolt bizonyos hálózati szabályok vonatkozásában.

2010. szeptember 27-i levelében a Bizottság tájékoztatta az EuroCommerce-t arról, hogy a felülvizsgált kötelezettségvállalás-javaslatok – úgy tűnik – megfelelő választ adnak a Bizottság aggályaira a Visa Europe által az azonnali terhelésű kártyákra alkalmazott MIF-ek tekintetében (5). 2010. október 21-én az EuroCommerce kifogásközlést nyújtott be e levéllel kapcsolatban.

A Bizottság most arra a következtetésre jutott, hogy a felülvizsgált kötelezettségvállalások fényében, és az 1/2003/EK rendelet 9. cikke (2) bekezdésének sérelme nélkül a Visa Europe azonnali terhelésű bankkártyákra alkalmazott MIF-jei tekintetében folytatott eljárást le kell zárni.

A meghallgató tisztviselőhöz a javasolt kötelezettségvállalások kapcsán a Visa Europe, a panaszos vagy harmadik fél részéről semmilyen kérelem vagy beadvány nem érkezett.

A fentiek alapján megállapítom, hogy a meghallgatáshoz való jogot tiszteletben tartották.

Kelt Brüsszelben, 2010. november 26-án. Wouter WILS

(1) Az egyes versenyjogi eljárásokban a meghallgatási tisztviselők megbízásáról szóló, 2001. május 23-i 2001/462/EK, ESZAK bizottsági határozat (HL L 162., 2001.6.19., 21. o.) 15. és 16. cikke alapján (a megbízatás).

(2) A Bizottság 773/2004/EK rendelete (2004. április 7.) a Bizottság által az EK-Szerződés 81. és 82. cikke alapján folytatott eljárásokról (HL L 123., 2004.4.27., 18. o).

(3) A 6. cikk (1) bekezdése és a 13. cikk (1) bekezdése.

(4) HL C 138., 2010.5.28., 34. o.

(5) A Bizottság 773/2004/EK rendeletének 7. cikke (1) bekezdése alapján.